《福州督署观右旋白螺歌》
清代·祁寯藻

百川东注天左旋，地轴入海枢在天。灵螺抱珠独右转，乃与七曜精光联。

在昔乾隆岁丁未，王师偶指闽海堧。天风送潮百灵俊，冯𧓈击鼓龙趋渊。

帝谓尔众涉大川，锡尔白螺神所虔。斯螺献自藏斑禅，得月之精乃水母，阳侯当之走且颠。

维时阃臣恩望专，九拜而出登楼船。鲲身鹿耳坐超越，谈笑不待鼋鼍鞭。

功成惚恍若有恃，佛力亦藉天威宣。海邦从此得宝镇，不惟其物惟其贤。

大哉皇心契真宰，卢牟六合归陶甄。天西两藏万藩部，奔走梵呗销戈鋋。

此中功德以神教，精诚所至非言诠。去年中山有册使，槎路来往如登仙。

何况鸡笼近咫尺，商艘渔艇纷洄沿。尔螺有灵不可键。

海旁蜃气莽成市，安得一扫空云烟。

作者简介：（1793—1866）山西寿阳人，字叔颖，一字淳甫，号春圃，晚号观斋。嘉庆十九年进士，官至大学士衔礼部尚书。道光十九年，曾奉朝命视察福建海防及禁烟事。生平提倡朴学，延纳寒素，士林归之。诗古文词均卓然成家。卒谥文端。有《马首农言》、《勤学斋笔记》。